
A magyarországi porcelánleletek régészeti feldolgozásának módszertani megközelítései

A dolgozat célja a kínai porcelánkutatás módszertani problémáinak körüljárása, melyhez a budavári Királyi Palota és a Bácsi Magda gyűjtemény vonatkozó darabjai adnak alapot. A problémakör keretét a történeti háttér adja: röviden szó esik a kínai porcelángyártás válságáról a kora újkorban, valamint a kínai porcelán európai kereskedelméről. A történeti háttér felvázolása után a dolgozat összefoglalja mind a nemzetközi, mind a magyar porcelánkutatás kulcspontjait, bemutatva a kutatást meghatározó nemzetközi gyűjteményeket, valamint a legjelentősebb Magyarországon fellelhető gyűjteményeket. Ezek után a budavári Királyi Palota és a Bácsi Magda gyűjtemény néhány kiválasztott darabjának összehasonlításával világít rá a hazai porcelánleletek keltezési problematikájára.
A budai leletegyüttes többségében a 16. század közepe – 17. század közepe-végére keltezhető, ennek megfelelően lettek kiválasztva a Bácsi Magda gyűjtemény egyes darabjai is. A két porcelánanyag összehasonlítása mintegy esettanulmányként mutatja be a Magyarországon régészeti kontextusból előkerült kínai porcelánok datálási problémáit. Az összehasonlítás eredménye, hogy a hazai leletanyag alapvetően nem illeszthető be az eddig Nyugat-Európában feldolgozott nagyobb gyűjtemények sorába.



